CELEX: 32021D1038
Language: bg
Date: 2021-06-23 00:00:00
Title: Решение (ЕС) 2021/1038 на Комисията от 23 юни 2021 година за предоставяне на преходен период на Кралство Нидерландия съгласно Решение 2008/477/ЕО по отношение на актуализиране на съответните технически условия, приложими за радиочестотната лента 2500—2690 MHz (нотифицирано под номер С(2021) 4433) (само текстът на нидерландски език е автентичен)

25.6.2021   
               
               
                  BG
               
               
                  Официален вестник на Европейския съюз
               
               
                  L 226/38
               
            
         РЕШЕНИЕ (ЕС) 2021/1038 НА КОМИСИЯТА
         от 23 юни 2021 година
         за предоставяне на преходен период на Кралство Нидерландия съгласно Решение 2008/477/ЕО по отношение на актуализиране на съответните технически условия, приложими за радиочестотната лента 2 500—2 690 MHz
         
            
               (нотифицирано под номер С(2021) 4433)
            
         
         (само текстът на нидерландски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Решение № 676/2002/ЕО на Европейския парламент и на Съвета от 7 март 2002 г. относно регулаторната рамка за политиката на Европейската общност в областта на радиочестотния спектър (Решение за радиочестотния спектър) (1), и по-специално член 4, параграф 5 от него,
         като взе предвид Решение 2008/477/ЕО на Комисията от 13 юни 2008 г. за хармонизиране на радиочестотната лента 2 500—2 690 MHz за наземни системи, позволяващи предоставяне на електронни съобщителни услуги в Общността (2), и по-специално член 2, параграф 2 от него,
         като взе предвид искането, внесено от Нидерландия на 6 януари 2021 г.,
         като има предвид, че:
         
                     (1)
                  
                  
                     В Решение 2008/477/ЕО се предвижда, че държавите членки определят и предоставят на неизключителна основа радиочестотната лента 2 500—2 690 MHz за наземни системи, позволяващи предоставяне на електронни съобщителни услуги, в съответствие с параметрите, определени в приложението към посоченото решение.
                  
               
                     (2)
                  
                  
                     В член 2, параграф 2 от Решение 2008/477/ЕО се предвижда, че държавите членки, които прилагат разделяне на дуплексните канали по време (TDD) или „предаване само в права посока“ извън поддиапазона 2 570—2 620 MHz към датата, на която посоченото решение поражда действие, могат да поискат преходен период за изпълнение на посоченото решение в съответствие с член 4, параграф 5 от Решение № 676/2002/ЕО.
                  
               
                     (3)
                  
                  
                     Нидерландия уведоми Комисията, че макар да са предоставени разрешения за използването на по-голямата част от поддиапазона 2 570—2 620 MHz в съответствие с Решение за изпълнение (ЕС) 2020/636 (3), два ограничени отрязъка от честотната лента, а именно лотовете 2 565—2 570 MHz и 2 685—2 690 MHz, все още са предмет на две разрешения за прилагане на разделяне на дуплексните канали по време (TDD) вместо разделяне на дуплексните канали по честота (FDD), които са били издадени през 2010 г. съгласно Решение 2008/477/ЕО и ще изтекат през 2030 г.
                  
               
                     (4)
                  
                  
                     С писмо до Комисията от 6 януари 2021 г. Нидерландия поиска преходен период съгласно член 2, параграф 2 от Решение 2008/477/ЕО, за да се запази валидността на двете посочени по-горе разрешения за прилагане на TDD до изтичането им. Тези разрешения са предоставени с решения на Agentschap Telecom van het Ministerie van Economische Zaken en Klimaat. Едното разрешение е издадено под референтен номер AT-EZK/7635162 номер на досието 6781570-G1 и е валидно от 3 януари 2013 г. до 2 януари 2030 г., а другото е издадено под референтен номер AT-EZK/7937970 номер на досието 6697351 и е валидно от 11 май 2010 г. до 11 май 2030 г.
                  
               
                     (5)
                  
                  
                     В подкрепа на искането си Нидерландия предостави достатъчно информация и обосновка. Като запазват по време на преходния период двете съществуващи разрешения, които се използват за предоставяне на обществени мобилни съобщителни услуги, нидерландските органи избягват прекъсването на предоставянето на мобилни съобщителни услуги от притежателите на тези две разрешения и избягват да нарушат настоящата ситуация на равнопоставеност на конкуренцията на пазара на мобилни комуникации в Нидерландия. Освен това ограниченията за широко използване, свързани с използването на двата съответстващи лота от радиочестотния спектър, изискваха тези разрешения да не бъдат включени в дефинирането и определянето на общоприложимата горна граница на спектъра.В резултат на това преходният период ще гарантира стабилност на конкурентното положение на пазара на мобилни комуникации и няма да отложи прекомерно прилагането на Решение 2008/477/ЕО в Нидерландия.
                  
               
                     (6)
                  
                  
                     Освен това граничните стойности на мощността на емисиите, свързани с използването на този спектър съгласно съответните разрешения, са в съответствие с международните споразумения за координация, сключени със съседните държави членки, за да се гарантира, че в тези държави членки няма да се създават смущения. Следователно преходният период няма да отложи прилагането на Решение 2008/477/ЕО в съседните държави членки.
                  
               
                     (7)
                  
                  
                     Преходният период също така няма да надхвърля необходимото, за да не се възпрепятства създаването на обща рамка и хармонизирани технически условия за използването на радиочестотната лента 2 500—2 690 MHz; Предвидени са ограничения в 2 685—2 690 MHz за защита на радиоастрономическите услуги в съседната лента, а използването на радиочестотната лента 2 565—2 570 MHz е ограничено, за да се защити съседното използване на FDD.
                  
               
                     (8)
                  
                  
                     Следователно този преходен период ще гарантира, че целите на политиката на ЕС в радиочестотната лента 2 500—2 690 MHz се постигат при минимални разходи за всяка държава членка и оператор.
                  
               
                     (9)
                  
                  
                     Поради тези причини поисканият преходен период изглежда оправдан и пропорционален и не би отложил прекомерно прилагането на Решение 2008/477/ЕО в Нидерландия или в другите държави членки, нито би създал неоправдани разлики в конкурентното или регулаторното положение между държавите членки.
                  
               
                     (10)
                  
                  
                     Бяха проведени консултации с членовете на Комитета по радиочестотния спектър, които посочиха на заседанията си от 9 и 10 март 2021 г., че не възразяват срещу този преходен период,
                  
               ПРИЕ НАСТОЯЩОТО РЕШЕНИЕ:
         
            Член 1
            С настоящото на Нидерландия се предоставя преходен период съгласно Решение 2008/477/ЕО при условията, предвидени в посоченото решение.
         
         
            Член 2
            С настоящото на Нидерландия се разрешава да прилага най-късно до 11 май 2030 г. разделяне на дуплексните канали по време (TDD) вместо разделяне на дуплексните канали по честота (FDD) в поддиапазоните 2 565—2 570 MHz и 2 685—2 690 MHz.
         
         
            Член 3
            Нидерландия продължава да гарантира, че прилагането на TDD съгласно член 2 не отлага прекомерно прилагането на Решение 2008/477/ЕО, не създава неоправдани разлики в конкурентното или регулаторното положение между държавите членки и не засяга наземните системи, позволяващи предоставяне на електронни съобщителни услуги, които вече се експлоатират или предстои да бъдат въведени в радиочестотната лента 2 500—2 690 MHz в съответствие с техническите параметри, хармонизирани с Решение 2008/477/ЕО, в други държави членки.
         
         
            Член 4
            Адресат на настоящото решение е Кралство Нидерландия.
         
         
            Съставено в Брюксел на 23 юни 2021 година.
            
               
                  За Комисията
               
               Thierry BRETON
               
                  Член на Комисията
               
            
         
         
            (1)  OB L 108, 24.4.2002 г., стр. 1.
         
            (2)  ОВ L 163, 24.6.2008 г., стр. 37.
         
            (3)  Решение за изпълнение (ЕС) 2020/636 на Комисията от 8 май 2020 година за изменение на Решение 2008/477/ЕО във връзка с актуализиране на съответните технически условия, приложими за радиочестотната лента 2 500—2 690 MHz (OB L 149, 12.5.2020 г., стр. 3).